Carl Valentin (SF), 2023-05-03:
Jeg vil gerne takke Enhedslisten for et meget relevant forslag her.
Der er set med SF's øjne ikke nogen tvivl om, at vi skal have omlagt store landbrugsarealer til natur og skov og økologisk jordbrug.
Det er simpelt hen en forudsætning for, at vi når vores klimamål.
Uden en omfattende omlægning til natur eller skov i vandindvindingsområderne kommer vi ikke til at lykkes med ambitionen om, at de næste generationer også skal have rent vand i hanen.
Derudover kan Danmark simpelt hen ikke leve op til de EU-mål, som vi har tilsluttet os i forhold til beskyttelse af vandmiljøet og naturen, hvis vi ikke får udtaget omfattende landbrugsarealer.
Vi er snublende tæt på traktatkrænkelser på det her område.
Derfor har SF også arbejdet benhårdt for at få gennemført en række tiltag, som sigter mod udtagning og omlægning af landbrugsjord.
Vi har f.eks., bl.a. i et godt samarbejde med Enhedslisten, spillet en central rolle i etableringen af Naturfonden og Naturskovfonden.
Derudover har vi arbejdet benhårdt for de aftaler, der har sikret milliarder til udtagning af lavbundsjorder, braklægning og skovrejsning m.v.
Endelig har vi været bannerførere i kampen for målet om, at der skal være 50 pct. mere økologi i 2030, og for at sikre en passende finansiering til at understøtte det.
Set med SF's øjne kræver de næste skridt i omstillingen af landbruget dog mere og andet end yderligere finansiering.
Erfaringerne med fondene og støtteordningerne til omlægning af landbrugsjord er jo, at de ikke bliver søgt så meget.
Så hvis vi skal nå i mål, er det ikke nok med flere penge.
Der er også brug for, at forureneren betaler-princippet kommer til at gælde for landbruget på samme måde, som det gør for al mulig anden industri.
Uden det element frygter jeg, at en statslig jordfond ikke vil gøre den helt store forskel.
Så, og her henvender jeg mig også til resten af salen og måske især regeringen, må vi og skal vi finde penge til at støtte omlægningen af landbruget, og det bidrager SF gerne til, men det er også helt afgørende, at der kommer en klimaafgift i landbruget – en afgift, som også omfatter lavbundsjorderne, og som sikrer en reduktion af den animalske produktion.
Ellers når vi simpelt hen ikke i mål.
Samtidig med at vi er ekstremt optagede af at få indført en klimaafgift i landbruget, er SF åbne for at se på, hvordan der kan findes yderligere midler til udtagning og omlægning.
F.eks. kom vi til vores landsmøde her for nylig med et forslag om, at pengene fra de store overskud, staten har haft de par sidste år, kan bruges til udtagning af lavbundsjord.
Jeg var virkelig sådan dybt nede i ft.dk, da jeg skulle læse lidt op på det her forslag fra Enhedslisten, og fandt jo ud af, at vi i SF har fremsat noget, der minder ret meget om det, i 2001 og 2002, men sågar også helt tilbage til det år, hvor jeg blev født, nemlig i 1992.
Så det, der ligger her, er jo ikke sådan helt fremmed for os.
Vi ser dog lidt frem til at høre Enhedslistens finansieringsforslag i forhold til det, for uden en klar model for finansiering af sådan en fond her, som flere andre ordførere også har påpeget jo godt kan blive lidt dyr, så er det lidt svært for os sådan bare lige uden videre at bakke op, men vi vil meget gerne diskutere initiativet videre, eventuelt også i udvalgsbehandlingen.
Tak for ordet.